Alueiden komitean lausunto aiheesta "Välttämättömät välittömät toimenpiteet merimetsovahinkojen torjumiseksi Euroopan alueilla"

(97/C 215/09)

ALUEIDEN KOMITEA, joka

ottaa huomioon 15. tammikuuta 1997 Euroopan yhteisön perustamissopimuksen 198 c artiklan neljännen kohdan mukaisesti tekemänsä päätöksen antaa lausunto aiheesta "Välttämättömät välittömät toimenpiteet merimetsovahinkojen torjumiseksi Euroopan alueilla" ja valtuuttaa valiokunta 2 "Aluesuunnittelu Maatalous Metsästys Kalatalous Metsätalous Meri- ja vuoristoalueet" lausuntoa valmistelemaan,

ottaa huomioon valiokunta 2:n helmikuun 12. päivänä 1997 hyväksymän lausunnon CdR 28/97 rev., jonka esittelijöinä olivat Reinhold Bocklet, Michel Lafay ja P. Loos,

on hyväksynyt 12. ja 13. maaliskuuta 1997 pitämässään 17. täysistunnossa (maaliskuun 13. päivän kokouksessa) seuraavan lausunnon.

1. Sisältö

1.1. Pesivä merimetsokanta on viime vuosina kasvanut hyvin voimakkaasti Euroopan eri alueilla. Ekologinen tasapaino on vaarantunut. Kun vuonna 1979 merimetsoja oli noin 30 000, arvioitiin vuonna 1995 kannaksi 700 000 yksilöä. Merimetsojen tärkeimmät pesintäalueet sijaitsevat Alankomaissa, Tanskassa, Ruotsissa, Pohjois-Saksassa ja Puolassa. Ne aiheuttavat Euroopassa etenkin Ranskassa, Britanniassa, Irlannissa, Tanskassa, Saksassa ja Itävallassa huomattavia vahinkoja kalakannoille ja kalastuselinkeinolle. Merimetso syö noin 500 grammaa kalaa päivässä. Merimetsojen saalistaessa kaloja näitä myös usein vahingoittuu ja jää kitumaan kuoliaaksi. Ammattikalastajat, kalankasvattajat ja elinkeinoyhdistykset ovat ongelmasta kärsivillä yhteisön alueilla valittaneet suurista vahingoista. Strasbourgissa 40 000 kalastajaa osoitti 26. lokakuuta 1996 mieltään yhteisön lintujensuojeludirektiiviä vastaan, koska se suojelee merimetsoja liikaa.

1.2. Koska vahinkoja mainituilla alueilla aiheuttavat usein muuttomatkalla olevat tai alueella talvehtivat, muualla pesivät merimetsot, voidaan ongelma ratkaista ainoastaan jäsenvaltioiden ja alueiden tiiviillä yhteistyöllä. Euroopan parlamentti teki jo helmikuussa 1996 merimetsojen kalastuselinkeinolle aiheuttamia ongelmia koskevan päätöksen. Tanska on yhdessä Alankomaiden kanssa laatinut toukokuussa 1996 Bonnin sopimuksen mukaisen (sopimus muuttavien villieläinlajien suojelusta) merimetsoja käsittelevän perusselvityksen. Sen perusteella tanskalais-hollantilainen projektiryhmä sai 3. 4. lokakuuta 1996 Hollannin Lelystadtissa tehtäväkseen laatia yhdessä eri maiden kalastusasiantuntijoiden ja lintutieteilijöiden kanssa kansainvälisen toimintasuunnitelman kalastuselinkeinolle aiheutuvien vahinkojen vähentämiseksi. Tämä lausunto tulee seuraavan, Bonnin sopimuksen allekirjoittajamaiden huhtikuussa 1997 Genevessä pidettävän konferenssin hyväksyttäväksi. Tämä merkitsee sitä, ettei kevään 1997 pesintäkautta koskevista kansainvälisistä toimista ole vieläkään päästy sopimaan. Myöskään komissioon ei vielä näytä kohdistuneen riittävästi painetta lintujensuojeludirektiivin 79/409/ETY () muuttamisen aloittamiseksi ja merimetson poistamiseksi ainakin toistaiseksi korkeimmasta suojeluluokasta.

1.3. Alueiden komitea pitää kansalaista lähellä olevana tasona ja niin eläintensuojelijoiden kuin vahinkoja kärsineiden Euroopan unionin kalastajien edustajana asianaan vaikuttaa siihen, että Euroopan tasolla ryhdytään välittömiin toimiin ja hyväksytään kansainvälinen toimintasuunnitelma.

2. Alueiden komitea

muistuttaa, että

merimetsokannan kasvu yli kaksikymmenkertaiseksi kahden viime vuosikymmenen aikana vaarantaa ekologisen tasapainon ja aiheuttaa ennen kaikkea kalataloudelle huomattavia tulomenetyksiä,

ja vaatii, että

jäsenvaltiot ja alueet käyttävät mahdollisuutta ryhtyä jo kevään 1997 pesimäkauden aikana soveltuviin välittömiin toimiin hyödyntääkseen lintujensuojeludirektiivin 9 artiklassa mainittua poikkeusmenettelyä,

toimintasuunnitelmaluonnosta, joka tulee Bonnin sopimuksen allekirjoittajamaiden huhtikuussa 1997 Genevessä pidettävän konferenssin hyväksyttäväksi, ryhdytään ongelmasta kärsivissä valtioissa soveltamaan pikaisesti,

komissio ryhtyy toimiin yhteisön lintujensuojeludirektiivin 79/409/ETY liitteen I ajanmukaistamiseksi ja selvittää, onko mahdollista lisätä merimetso direktiivin liitteessä II mainittuun luetteloon.

Bryssel, 13. maaliskuuta 1997.

Alueiden komitean puheenjohtaja

Pasqual MARAGALL i MIRA

() EYVL N:o L 103, 25.4.1979, s. 1